R. Fico, predseda vlády SR: (2008-05-15):
Predtým, ako zaujmem pozíciu ku vzťahu konkrétnej politickej strany a tejto protestnej aktivite, dovoľte mi, aby som najskôr objasnil podstatu veci. Podstata veci je podľa môjho názoru pre členov vládnej koalície veľmi jednoduchá. Pri zostavovaní Programového vyhlásenia vlády Slovenskej republiky sme jasne povedali, že garantujeme bezplatné denné vysokoškolské štúdium a toto je naďalej zagarantované, a pokiaľ tu táto vláda bude, nikdy nedovolí, aby sa ktokoľvek pokúšal zaviesť na Slovensku školné za denné vysokoškolské štúdium. Na druhej strane sme boli dlhé roky svedkami toho, ako pri externom vysokoškolskom štúdiu boli zneužívaní študenti na platenie rôznych poplatkov pololegálnymi alebo nelegálnymi cestami na rôzne súkromné spoločnosti, obchodné spoločnosti a takéto platby sa míňali akémukoľvek účinku, pretože nekončili tam, kde mali končiť, vo vysokých školách. Z tohto dôvodu, keďže externí vysokoškoláci, tak či tak platili za toto štúdium, padlo rozhodnutie, že sa prijme zákon, ktorý zoficiálni tieto rôzne pololegálne poplatky a dá im právny rámec a dostane ich pod kontrolu štátu ako verejnej autority. Toto sa aj udialo a myslím si, že sme urobili iba to, čo každý očakával, teda, že niečo, čo nie je legálne a nie je v poriadku, urobíme legálnym a sú to tie isté peniaze, len končia v pokladniciach vysokých škôl. Veľmi razantne sa ohradzujem proti akýmkoľvek pokusom zahmlievať, pretože ide o externé vysokoškolské štúdium. Opakujem ešte raz, pokiaľ ide o denné vysokoškolské štúdium, žiadne poplatky sa neplatia a nikdy nedovolíme, aby sa platili. Pokiaľ ide o externé vysokoškolské štúdium, urobili sme iba poriadok vo veciach. Ja rešpektujem, že na prelome marca a apríla 2008 vznikla občianska iniciatíva študentov, ktorá sa nazýva Férové školné. Títo študenti nesúhlasia s existujúcou právnou úpravou školného, ktoré sa vyberá fakultami za externé vysokoškolské štúdium. Opakujem, na tom nie je nič zlé, veď právo občianskych aktivít je vlastné vysokoškolským študentom a myslím si, že by bolo aj dobré a ja považujem pána podpredsedu vlády a ministra školstva, pána Mikolaja za otvoreného človeka, ktorý v prípade, že tieto návrhy majú svoju relevanciu, určite je pripravený so študentmi rokovať o tom, ako zákon zdokonaliť, aby, povedzme, nedochádzalo k niektorým deformáciám, na ktoré možno prax postupne prišla. Problémom sa však stáva, ak sa takéto občianske aktivity, ako je občianska iniciatíva Férové školné, začínajú zneužívať politikmi. Túto skutočnosť si uvedomili samotní študenti a v tomto mesiaci, teda v máji sa objavila občianska iniciatíva pod názvom Stop politizácii akademickej pôdy, v ktorej sa spájajú študenti, ktorí si myslia, že politické subjekty sa snažia zasahovať do vnútorných záležitostí univerzít. Podľa informácií médií samotní aktivisti tejto novej iniciatívy tvrdia, že SDKÚ – DS manažovala študentskú iniciatívu za Férové školné a takisto jej protest pred parlamentom v posledný deň aprílovej schôdze proti súčasnej podobe školného na vysokých školách. Hovoria, že ide o zneužívanie študentov na stranícke ciele. Konkrétne sa vyjadrili študenti z tejto iniciatívy, zacitujem, že „pani poslankyňa Rosová organizovala študentov pred Národnou radou pri demonštrácii za Férové školné“. Takisto sa aj syn pána poslanca Štefanca angažoval do tejto iniciatívy. Dokonca sú tu konkrétne vyjadrenia aj koordinátora iniciatívy a štrajkového výboru študentov Jána Garaja, že SDKÚ – DS bola zainteresovaná do demonštrácie pred parlamentom 11. apríla, keď približne 50 vysokoškolákov protestovalo proti školnému. Citujem: „Pani poslankyňa Tatiana Rosová SDKÚ – DS sa priamo podieľala na činnosti iniciatívy Férové školné. Podľa očitých svedkov pani poslankyňa študentov pred parlament doslova nahnala. Toto sú konkrétne vyjadrenia, ktoré boli zachytené médiami a ktoré boli aj zverejnené. Samozrejme, pokiaľ ide o činnosť politických strán na akademickej pôde a medzi vysokoškolákmi, zákon č. 131/2002 o vysokých školách garantuje vysokým školám nezávislosť od štátnej a politickej moci v rámci samosprávnej pôsobnosti ich orgánov. Výslovne tiež zakazuje politickým stranám a hnutiam vykonávať svoju činnosť na akademickej pôde. Takže vzhľadom na to, čo som doteraz uviedol, je úplne evidentné, že aktivizovanie študentov vysokých škôl na akademickej pôde predstaviteľmi politických strán v záujme presadzovania svojich vlastných politických a straníckych cieľov nemá oporu v platnom právnom poriadku, ba práve naopak, je hrubým porušením právnych predpisov. Toto je vecná stránka veci. Ja by som si teraz dovolil povedať k tomu ešte niečo viac. Predovšetkým chcem povedať, že je úplne smiešne a znovu musím použiť aj výraz farizejské, ak politická strana, ktorá mala vo svojom vlastnom volebnom programe, citujem, takýto záväzok – „pri vysokom školstve budeme presadzovať čiastočné spoplatnenie a umožnenie viaczdrojového financovania“ – dnes ako opozičná strana prichádza a tvári sa za najspravodlivejšiu na svete a bojuje proti zlegalizovaniu platieb, ktoré študenti pri externom vysokoškolskom štúdiu tak či tak robili. Samozrejme, chcel by som aj niečo povedať o histórii pani poslankyni Rosovej iba na občerstvenie pamäti. Pani poslankyňa si už asi nepamätá, že od 1. augusta 2000 do 31. januára 2001 pracovala na úrade vlády ako externá poradkyňa predsedu vlády, že 1. januára 1997 až 31. 12. 2002 bola riaditeľkou výskumu verejnej mienky výskumnej agentúry Markant. Od 1. 1. 2003 do 2006 poradkyňou predsedu vlády Mikuláša Dzurindu na Úrade vlády Slovenskej republiky. Takže je evidentné, že ide o človeka, ktorý vždy bol pri SDKÚ, určite aj tvoril politiku tejto politickej strany a dnes sa nemôže tváriť, že nevie nič o tom, čo táto politická strana robila v minulosti. Vážené dámy a páni, úprimne povedané, my sme si na takéto farizejstvo už zvykli a nie je to ani prvý, ani posledný príklad. Najmä, ja by som si spomenul na dva podobné, ktoré sa neustále opakujú v posledných dňoch, kedy opozícia obviňuje vládnu koalíciu, že zvyšuje ceny energií, teda plynu a elektriny. Tak to je už naozaj veľmi zaujímavé, pretože niekto to tu sprivatizoval, niekto nastavil rámce, dokonca súčasťou privatizačných zmlúv bol záväzok, že musí dôjsť k zvýšeniu cien energií, aby sa vrátili peniaze privatizérom, a tieto politické strany teraz kritizujú súčasnú vládnu koalíciu, že vraj my zvyšujeme ceny energií, čo je úplný nezmysel. Pretože pri cene plynu a pri cene energií prakticky udržiavame tú istú cenovú hladinu už dva roky, ako sme pri moci. Rovnako to bolo s autami. Pamätáme sa, ako bol útok na pani ministerku Tomanovú, že si poslala služobné auto na služobnú zahraničnú cestu, myslím, do Portugalska, ale už nechcú hovoriť o tom, že používali autá v širokej miere na vlastné dovolenky. Ja netvrdím, že to bolo protizákonné, ale prinajmenšom by som bol ticho, by som sa plazil potíšku vedľa múru a nikdy by som neatakoval a nekritizoval niekoho iného v tejto súvislosti. Takže farizejstvo zo strany opozície tu vždy bolo a stále bude. My sme si naň zvykli a mne tak ani neprekáža, ako mi prekáža niečo iné a teraz budem trošku, ak dovolíte, osobný. Všetci si pamätáme, že počas nášho opozičného pôsobenia, a oslovujem všetkých poslancov vládnej koalície, sme chodili aj na školy. Áno, chodili sme na školy a stretávali sme sa so študentmi na stredných školách, aj na vysokých školách. Vždy za pätami, keď som ja išiel na nejakú školu, som mal dvoch, troch novinárov, ktorí nečakali na nič iné, len na to, čo poviem, ako sa budem správať a či náhodou nespomeniem meno nejakého vládneho politika alebo nadajbože sa niekoho nedotknem. A keďže nemali čo písať z týchto stretnutí, lebo to vždy boli stretnutia o práve, o ústave, o ľudských právach, tak aspoň písali také hlúposti, že sme zamkýnali dvere alebo teda našli si vždy niečo, aby nás za každú cenu skritizovali. Plne rešpektujem, že dnes opoziční poslanci chodia takisto po školách. Nemám žiadne výhrady proti tomu. Je to právo poslanca Národnej rady, aby do takejto školy vošiel a aby tam robil také aktivity, aké robiť chce. Vážené dámy a páni, môžeme poskytnúť médiám – dúfam, že o to budú mať záujem, pretože dnes opozičných poslancov nikto nemonitoruje, čo robia po školách, ako sa správajú – fotografie, ktoré nám poslali študenti z Gymnázia v Košiciach. Tam pred tabuľou, dokonca sú tam aj hodiny, bolo to o 11.45 hodine, čiže bolo to v pondelok v novembri v Košiciach na gymnáziu, stojí jeden známy opozičný politik, ale prosím vás, pozrite sa, čo je na tej tabuli namaľované. Na tej tabuli je namaľovaná budova, činžiak, byt Roberta Fica, potom sú tam odkazy na rôzne spoločnosti, Ikores. Jednoducho, tento pán politik maľoval študentom na strednej škole hrubé neopodstatnené útoky proti vládnym predstaviteľom na pôde strednej školy, na pôde školy, ktorá mala riadne vyučovacie hodiny. Je to tu. Dokonca máme to aj farebne, máme to aj čiernobielo, pretože už aj študenti mali toho plné zuby, keď takéto niečo videli. Dúfam, že, ja to rozdám, je toho dosť, nebojte sa, nafotil som to v dostatočne veľkom množstve. (Potlesk.) Jednoducho, ja by som chcel požiadať, chcel by som požiadať pánov kolegov z opozície, prosím vás, nepoužívajte, teraz nemám na koho hovoriť, nepoužívajte tieto metódy. To je prejav toho, že ste zlí ľudia, páni z opozície. Toto sa jednoducho nerobí, takéto veci. (Potlesk.) Choďte na školy, choďte na školy, vyberte si témy, ktorým rozumiete z profesionálnej stránky. Verím, že každý poslanec Národnej rady má svoju profesionálnu odbornosť a určite je schopný hovoriť so študentmi na hocakú tému, len nemaľujte na tabule grafy, aké máme údajne rôzne prepojenia na aké spoločnosti. Ja už jednoducho neviem, čo mám viacej povedať o byte, dvojizbovom byte, teda, aby som to, samozrejme, potvrdil, mojej mamy. Sú to neuveriteľné veci, čo dokážu opoziční poslanci robiť v tomto období. Verím, že médiá tak, ako monitorovali nás, budú teraz monitorovať trochu aj predstaviteľov opozície, pretože toto je už správanie, ktoré je absolútne nekorektné. Rovnako môžem potvrdiť aj to, že napríklad 29. 4. 2008 zase na Gymnáziu na Pankúchovej ulici v Bratislave študentom 3. A, 3. B a v sexte prednášal pán poslanec za SDKÚ Ivan Štefanec. Ten zase maľoval a porovnával Dzurindovu vládu, akí sú perfektní, ako oni všetko perfektne robili a ako všetci ostatní to robili zle. Nehnevajte sa, toto na školy, toto sme my nikdy nerobili. Nikdy. My sme v tomto boli absolútne korektní. A je mi to ľúto, chcem vás ubezpečiť, vážení páni z opozície, že toto vám preferencie nikdy nezdvihne. Nikdy. Nám je len ľúto, že takéto elementárne ľudské vlastnosti prestávajú v politike chýbať, lebo to je prejav toho, že ste zlí, zlí a ešte raz zlí ľudia. (Potlesk.) Chcel by som, a ešte to aj chcem povedať úplne na záver, neviem, či to robia úmyselne, aby sa už úplne teda znivočili, ale dnes o 15.00 hodine bude v Národnej rade tlačová konferencia SDKÚ – DS za účasti pani poslankyne Rosovej – o ktorej sme hovorili, ktorá tých študentov vraj naháňala, priamo študentov, aby išli protestovať – tlačová konferencia, že podnet na Ústavný súd v súvislosti s vyberaním školného. No úžasné. Jednoducho, to sú už veci, pri ktorých sa človek môže len pousmiať, pousmiať, nemôže nič iné urobiť. Na to majú poslanci právo, môžu podávať podnetov, koľko chcú na Ústavný súd. Ústava to garantuje. 30 poslancov sa môže obrátiť na Ústavný súd. Ale strana, ktorá presadzovala spoplatnenie  denného vysokoškolského štúdia, teraz prichádza s takýmito farizejskými nápadmi, tak preto prosím aspoň o elementárnu korektnosť v tom súboji opozične – vládnom, ktorý je taký, aký je. Ale toto, páni, toto sa naozaj nerobí, to je už úplne smiešne. Kto máte záujem o bližšie detaily, je to tu k dispozícii, môžete si to každý zobrať. Ďakujem veľmi pekne. (Potlesk.)